酬楊左司
作者：釋居簡
朝代：宋

paragraphs: 蜜花小春操，自笑雪萼遲。
中有千斛香，半點不自私。
逮茲良月半，著得鮮風吹。
吹作群卉先，以慶此段奇。
悠然一臨風，粲然一解頤。
孤芳爾何事，要結斯人知。
紫荷鄉來橐，綵庭親付衣。
今茲玉筍班，默贊元化機。
不知春幾何，但見物自怡。
藹藹蒸粹和，蕩蕩生華滋。
問之何因爾，有以潤色之。
善頌繼善禱，試聽輿人辭。
亦既多壽祉，頌禱夫奚爲。
盍觀輿人心，以尉輿人思。